กนง.ชี้บาทอ่อน ไม่ระคายหนี้นอก
กนง.ฟันธงแนวโน้มบาทอ่อนไม่ทำให้หนี้ต่างประเทศเพิ่มจนสร้างปัญหาต่อเสถียรภาพเศรษฐกิจไทย
28 ก.ย. 2558

กนง.ฟันธงแนวโน้มบาทอ่อนไม่ทำให้หนี้ต่างประเทศเพิ่มจนสร้างปัญหาต่อเสถียรภาพเศรษฐกิจไทย
คณะกรรมการนโยบายการเงิน (กนง.) ประเมินผลกระทบเรื่อง การอ่อนค่าของเงินบาท : นัยต่อภาระหนี้ต่างประเทศและเสถียรภาพด้านต่างประเทศ ว่า ในช่วง 2-3 เดือนที่ผ่านมา ค่าเงินของประเทศตลาดเกิดใหม่ (Emerging Markets) รวมทั้งไทยได้ปรับอ่อนค่าลงอย่างต่อเนื่อง จากท่าทีของธนาคารกลางสหรัฐ (เฟด) ที่มีแนวโน้มจะปรับขึ้นอัตราดอกเบี้ยนโยบายในช่วงปลายปีนี้ และการชะลอตัวของเศรษฐกิจจีนและเอเชีย รวมถึงการปรับลดค่าเงินหยวนของจีน
อย่างไรก็ดี การอ่อนค่าของเงินบาทแม้จะช่วยสนับสนุนการฟื้นตัวของการส่งออกได้บ้าง และวิเคราะห์ว่าเงินบาทอ่อนไม่ส่งผลกระทบภาระหนี้ในรูปเงินบาทเพิ่มขึ้นมาก จนนำไปสู่ความเปราะบางด้านเสถียรภาพเศรษฐกิจการเงินคล้ายวิกฤตการเงินเมื่อปี 2540
ทั้งนี้ ภาระหนี้ต่างประเทศ ณ ไตรมาส 2 ปี 2558 ซึ่งอยู่ที่ 1.366 แสนล้านเหรียญสหรัฐ หรือคิดเป็นสัดส่วน 33.3% ต่ออัตราการเติบโตทางเศรษฐกิจ (จีดีพี) ต่ำกว่าระดับที่น่ากังวลตามมาตรฐานสากล
อีกทั้งผลกระทบของค่าเงินบาทที่อ่อนลงต่อภาระหนี้ต่างประเทศในปัจจุบันมีจำกัด เพราะ (1) สัดส่วนหนี้ต่างประเทศในรูปเงินบาทในปัจจุบันอยู่ที่ 28% ของหนี้ต่างประเทศทั้งหมด ต่างจากปี 2540 ที่หนี้ต่างประเทศเกือบทั้งหมดอยู่ในรูปสกุลเงินตราต่างประเทศ (2) การบริหารความเสี่ยงจากค่าเงินของภาคธุรกิจในเกณฑ์ดี หนี้ต่างประเทศในรูปสกุลเงินต่างประเทศมีสัดส่วนประมาณ 72% ของหนี้ต่างประเทศทั้งหมด ส่วนใหญ่มีการบริหารความเสี่ยง
นอกจากนี้ ในภาพรวมสัดส่วนหนี้ระยะสั้นก็ไม่น่ากังวล เนื่องจากส่วนใหญ่เป็นการกู้ของธนาคารพาณิชย์ เพื่อนำมาป้องกันความเสี่ยงค่าเงิน อีกทั้งไทยมีทุนสำรองระหว่างประเทศที่สูงพอที่จะรองรับความผันผวนของกระแสเงินทุนเคลื่อนย้ายที่อาจเกิดขึ้นได้ โดยปัจจุบันสัดส่วนทุนสำรองต่อหนี้ระยะสั้นในต่างประเทศอยู่ที่ 3 เท่า สูงกว่าระดับที่เป็นมาตรฐานสากลที่ 1 เท่า และไทยยังมีนโยบายอัตราแลกเปลี่ยนที่มีความยืดหยุ่น ส่วนหนี้สาธารณะต่อจีดีพีอยู่ที่ 42.8% ต่ำกว่ากรอบความยั่งยืนทางการคลังที่ 60% 
อย่างไรก็ตาม สถานการณ์ความไม่แน่นอนของตลาดเงินโลกและเศรษฐกิจที่ฟื้นตัวช้า ยังมีโอกาสที่ค่าเงินบาทจะยังผันผวน ซึ่งอาจจะมีนัยต่อเสถียรภาพเศรษฐกิจได้  ซึ่งจะต้องติดตามและประเมินปัจจัยเสี่ยงอย่างใกล้ชิด